CELEX: 32008D0055
Language: mt
Date: 2007-12-20 00:00:00
Title: 2008/55/KE: Deċiżjoni tal-Kummissjoni ta’ l- 20 ta’ Diċembru 2007 rigward kontribut finanzjarju mill-Komunità lejn stħarriġ dwar il-prevalenza tas- Salmonella spp. u Staphylococcus aureus reżistenti għall-Methicillin fil-merħliet ta’ ħnieżer għat-tgħammir imwettaq fl-Istati Membri (notifikata taħt id-dokument numru C(2007) 6579)

17.1.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 14/10
            
         DEĊIŻJONI TAL-KUMMISSJONI
   ta’ l-20 ta’ Diċembru 2007
   rigward kontribut finanzjarju mill-Komunità lejn stħarriġ dwar il-prevalenza tas-Salmonella spp. u Staphylococcus aureus reżistenti għall-Methicillin fil-merħliet ta’ ħnieżer għat-tgħammir imwettaq fl-Istati Membri
   (notifikata taħt id-dokument numru C(2007) 6579)
   (2008/55/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari l-Artikolu 20 tagħha,
   Billi:
   
               (1)
            
            
               Id-Deċiżjoni 90/424/KEE tistipula proċeduri li jirregolaw kontribut finanzjarju mill-Komunità lejn miżuri veterinarji speċifiċi, li jinkludu miżuri tekniċi u xjentifiċi. Tipprevedi li l-Komunità għandha timpenja ruħa jew tgħin lill-Istati Membri fit-twettiq ta’ miżuri tekniċi u xjentifiċi meħtieġa għall-iżvilupp tal-leġiżlazzjoni veterinarja tal-Komunità u għall-iżvilupp ta’ edukazzjoni jew taħriġ veterinarju.
            
         
               (2)
            
            
               Skond l-Artikolu 4 u l-Anness I tar-Regolament (KE) Nru 2160/2003 tal-Parlament Ewropew u tal-Kunsill tas-17 ta’ Novembru 2003 fuq il-kontroll tas-Salmonella u aġenti żoonotiċi oħra speċifiċi li jkun hemm ġewwa l-ikel (2), għan Komunitarju hu stabbilit għat-tnaqqis tal-prevalenza tas-Salmonella fil-popolazzjonijiet tal-merħliet tal-ħnieżer għat-tgħammir.
            
         
               (3)
            
            
               Fit-30 ta’ April 2007, it-Task Force dwar il-Ġbir tad-Data fuq iż-Żoonosi ta’ l-Awtorità Ewropea għas-Sikurezza Alimentari (EFSA) adotta Rapport dwar il-proposta għal speċifikazzjonijiet tekniċi għal studju ta’ referenza dwar il-prevalenza tas-Salmonella fil-ħnieżer għat-tgħammir (3) (“ir-rapport Salmonella”).
            
         
               (4)
            
            
               Sabiex tiġi stabbilita l-mira tal-Komunità għat-tnaqqis tal-prevalenza taż-żoonosi u l-aġenti żoonotiċi kif previst fl-Artikolu 4 tar-Regolament (KE) Nru 2160/2003 u biex tiġi kkunsidrata l-aħjar strateġija għall-valutazzjoni fil-ġejjieni tal-kisba ta’ mira bħal din, jeħtieġ li tkun disponibbli data komparabbli fuq il-persentaġġ ta’ azjendi infettati bis-Salmonella ta’ ħnieżer għat-tghammir fl-Istati Membri. Tagħrif bħal dan mhux disponibbli u għalhekk għandu jsir stħarriġ speċjali biex tiġi sorveljata l-prevalenza tas-Salmonella fil-ħnieżer għat-tgħammir fuq perjodu xieraq sabiex jitqiesu l-varjazzjonijiet staġjonali possibbli. L-istħarriġ għandu jkun ibbażat fuq ir-rapport tas-Salmonella.
            
         
               (5)
            
            
               Ir-rapport tas-Salmonella jirrakkomanda wkoll teħid supplimentari ta’ kampjuni għall-istima ta’ prevalenza fi ħdan l-azjendi. Teħid ta’ kampjuni bħal dan għandu jitwettaq minn għadd ta’ Stati Membri li ġeografikament jirrappreżentaw is-sitwazzjonijiet differenti fil-Komunità.
            
         
               (6)
            
            
               Infezzjonijiet ta’ Staphylococcus aureus reżistenti għal meticilline (MRSA) ġew rikonoxxuti bħala riskju importanti fl-isptarijiet għal bosta għexieren ta’ snin. L-MRSA hija reżistenti għall-antibijotiċi li jintużaw l-aktar spiss u hija partikolarment perikoluża għal pazjenti b’immunità mnaqsa. L-għadd ta’ mwiet attribwiti għall-MRSA fir-Renju Unit ġie stmat għal madwar 3 000 fis-sena. L-ispejjeż għal trattament għal kull pazjent huwa stmat għal 12 000 sa 15 000 EUR. Spiżi ulterjuri jiġġarrbu minħabba programmi ta’ iġjene u kontroll għal prevenzjoni jew limitazzjoni ta’ l-infezzjoni fl-isptarijiet.
            
         
               (7)
            
            
               Varjetà ġdida ta’ MRSA (ST398) ġiet żvelata dan l-aħħar f’annimali tal-produzzjoni f’bosta Stati Membri. B’mod partikolari, il-ħnieżer ġew rikonoxxuti bħala sors importanti ta’ infezzjoni għal min irabbihom jew għal familthom permezz ta’ kuntatt dirett mal-ħnieżer. L-infezzjoni bil-varjetà l-ġdida tista’ wkoll tgħaddi għal ġewwa l-isptarijiet kif ġara qabel bl-MRSA f’bosta Stati Membri.
            
         
               (8)
            
            
               Sabiex jiżdied l-għarfien u sabiex jiġi vverifikat jekk ikunx meħtieġ li jittieħdu miżuri għall-iżvelar u l-kontroll ta’ MRSA sabiex jitnaqqsu l-prevalenza tagħhom u r-riskju li jippreżentaw għas-saħħa pubblika, tinħtieġ data komparabbli fuq il-persentaġġ ta’ azjendi tal-ħnieżer għat-tgħammir infettati bl-MRSA (ST398) fl-Istati Membri. Tagħrif bħal dan mhux disponibbli u għalhekk għandu jsir stħarriġ speċjali biex tiġi sorveljata l-prevalenza ta’ MRSA fil-ħnieżer għat-tgħammir fuq perjodu xieraq sabiex jitqiesu l-varjazzjonijiet staġjonali possibbli.
            
         
               (9)
            
            
               Fid-19 ta’ Novembru 2007, it-Task Force dwar il-Ġbir tad-Data fuq iż-Żoonosi adotta Rapport li jinkludi proposta għal speċifikazzjonijiet tekniċi għal stħarriġ ta’ referenza dwar il-prevalenza Staphylococcus aureus Reżistenti għal Methicillin (MRSA) fil-ħnieżer għat-tgħammir (“ir-rapport Salmonella”) (4). Ir-rapport tal-MRSA jagħmel rakkomandazzjonijiet fir-rigward ral-qafas tat-teħid ta’ kampjuni, il-protokoll tal-ġbir tal-kampjuni, il-metodi analitiċi tal-laboratorju u r-rappurtar. L-ispeċifikazzjonijiet tekniċi għall-istħarriġ previsti f’din id-Deċiżjoni għandhom ikunu bbażati fuq dak ir-rapport.
            
         
               (10)
            
            
               Skodn id-Deċiżjoni tal-Kummissjoni 2007/636/KE tat-28 ta’ Settembru 2007 rigward kontribut finanzjarju mill-Komunità lejn stħarriġ dwar il-prevalenza tas-Salmonella spp. fil-merħliet ta’ ħnieżer għat-tgħammir imwettaq fl-Istati Membri (5), l-Istati Membri għandhom iwettqu stħarriġ fil-merħliet ta’ ħnieżer għat-tgħammir mill-1 ta’ Jannar 2008 sal-31 ta’ Diċembru 2008 sabiex jivverifikaw il-prevalenza tas-Salmonella spp. Filwaqt li jqisu s-sinifikat tal-MRSA fuq is-saħħa pubblika, ir-riskju emerġenti tal-ħnieżer bħala sors ta’ infezzjoni għall-umani u n-nuqqas ta’ tagħrif komparabbli dwar il-prevalenza ta’ MRSA fil-merħliet ta’ ħnieżer għat-tgħammir fl-Istati Membri differenti, teħid ulterjuri ta’ kampjuni matul l-istħarriġ previst fid-Deċiżjoni 2007/636/KE huwa l-aktar mod rapidu u lukrattiv għall-valutazzjoni tal-prevalenza ta’ MRSA fil-merħliet ta’ ħnieżer għat-tgħammir fil-Komunità.
            
         
               (11)
            
            
               L-istħarriġ għandu jipprovdi tagħrif tekniku meħtieġ għall-iżvilupp tal-leġiżlazzjoni veterinarja tal-Komunità kif xieraq. Minħabba l-importanza tal-ġbir ta’ data komparabbli fuq il-prevalenza tal-MRSA fil-ħnieżer għat-tgħammir fl-Istati Membri, l-Istati Membri għandhom jingħataw kontribuzzjoni finanzjarja tal-Komunità sabiex jimplimentaw ir-rekwiżiti speċifiċi ta’ l-istħarriġ. Huwa xieraq li jsir rimbors ta’ 100 % ta’ l-ispejjeż imġarrba fuq ix-xiri ta’ swabs u ttestjar tal-laboratorji, soġġetti għal limitu massimu. L-ispejjeż l-oħra kollha mġarrba, bħalma huma spejjeż ta’ teħid ta’ kampjuni, ivvjaġġar u amministrazzjoni, ma għandhomx ikunu eliġibbli għal kwalunkwe kontribuzzjoni finanzjarja tal-Komunità.
            
         
               (12)
            
            
               Il-kontribuzzjoni finanzjarja mill-Komunità għandha tingħata sakemm l-istħarriġ jitwettaq skond id-dispożizzjonijiet relevanti tal-liġi Komunitarja u soġġetta li jkun hemm konformità ma’ ċerti kundizzjonijiet oħra, inkluża t-trażmissjoni tar-riżultati fil-limiti ta’ żmien preskritti.
            
         
               (13)
            
            
               Għal raġunijiet ta’ effiċjenza amministrattiva n-nefqa kollha ppreżentata għal kontribuzzjoni finanzjarja mill-Komunità għandha tiġi espressa f’EUR. skond ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika komuni ta’ l-agrikoltura (6), ir-rata tal-kambju għan-nefqa fil-munita li mhijiex l-euro għandha tkun ir-rata ffissata l-aktar riċentament mill-Bank Ċentrali Ewropew qabel l-ewwel jum tax-xahar li fih tiġi ppreżentata l-applikazzjoni mill-Istat Membru kkonċernat. Għal raġunijiet ta’ ċarezza u trasparenza, id-Deċiżjoni 2007/636/KE għandha tiġi revokata u għandha tiġi stipulata kontribuzzjoni finanzjarja mill-Komunità lejn l-istħarriġiet għall-prevalenza tas-Salmonella u l-MRSA f’din id-Deċiżjoni unika.
            
         
               (14)
            
            
               Sabiex tiżgura l-koerenza fit-twettiq ta’ l-istħarriġiet, din id-Deċiżjoni għandha tapplika mill- 1 ta’ Jannar 2008, id-data ta’ l-applikazzjoni tad-Deċiżjoni 2007/636/KE.
            
         
               (15)
            
            
               Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
            
         ADOTTAT DIN ID-DEĊIŻJONI:
   Artikolu 1
   Is-suġġett u l-ambitu
   Din id-Deċiżjoni tistipula regoli dwar il-kontribuzzjoni finanzjarja mill-Komunità lejn l-istħarriġ ta’ referenza mwettaq fl-Istati Membri biex jivvaluta l-prevalenza tas-Salmonella spp. (“l-istħarriġ tas-Salmonella”) u Staphylococcus aureus reżistenti għal Methicilline (MRSA) (“l-istħarriġ tal-MRSA”) madwar il-Komunità fil-ħnieżer għat-tgħammir li ttieħdu bħala kampjun fil-livell ta’ l-azjendi.
   Artikolu 2
   Definizzjoni
   Għall-għanijiet ta’ din id-Deċiżjoni, “l-awtorità kompetenti” għandha tkun l-awtorità jew l-awtoritajiet ta’ Stat Membru kif maħtur skond l-Artikolu 3 tar-Regolament (KE) Nru 2160/2003.
   Artikolu 3
   Ambitu ta’ l-istħarriġiet
   1.   L-Istati Membri għandhom iwettqu l-istħarriġ tas-Salmonella skond il-Partijiet A u B ta’ l-Anness I sal-31 ta’ Diċembru 2008.
   2.   L-Istati Membri għandhom iwettqu l-istħarriġ tal-MRSA skond il-Partijiet A u C ta’ l-Anness I sal-31 ta’ Diċembru 2008.
   Artikolu 4
   Twettiq tat-teħid tal-kampjuni u l-analiżi
   It-teħid tal-kampjuni u l-analiżi għandhom jitwettqu mill-awtorità kompetenti jew taħt is-superviżjoni tagħha skond l-ispeċikazzjonijiet tekniċi stipulati fl-Anness I.
   Artikolu 5
   Kondizzjonijiet għall-għoti ta’ kontribuzzjoni finanzjara tal-Komunità
   1.   Il-kontribuzzjoni finanzjarja mill-Komunità biex tagħmel tajjeb għall-ispejjeż ta’ l-analiżi skond din id-Deċiżjoni għandha tingħata lill-Istati Membri sa l-ammont totali massimu għall-kofinanzjament stipulat fl-Anness II ta’ din id-Deċiżjoni għat-tul ta’ kollu żmien ta’ l-istħarriġ kif previst f’din id-Deċiżjoni.
   2.   Il-kontribuzzjoni finanzjarja mill-Komunità prevista fil-paragrafu 1 għandha tingħata lill-Istati Membri bil-kondizzjoni li l-istħarriġiet tas-Salmonella u tal-MRSA jiġu implimentati skond id-dispożizzjonijiet relevanti tal-liġi Komunitarja, inklużi r-regoli dwar kompetizzjoni u l-għti ta’ kuntratti pubbliċikif ukoll skond ir-regoli dwar il-kompetizzjoni u dwar l-għoti tal-kuntratti pubbliċi, u soġġetta għall-konformità mal-kondizzjonijiet li ġejjin:
   
               (a)
            
            
               il-liġijiet, regolamenti u dispożizzjonijiet amministrattivi nazzjonali obbligati għall-implimentazzjoni ta’ l-istħarriġ għandhom jidħlu fis-seħħ mhux aktar tard mill-jum ta’ applikazzjoni ta’ din id-Deċiżjoni;
            
         
               (b)
            
            
               rapport tal-progress li fih it-tagħrif elenkat fil-Parti D għall-Anness I u li jkopri l-ewwel tliet xhur ta’ l-istħarriġ għandu jiġi ppreżentat lill-Kummissjoni mhux aktar tard mill-31 ta’ Mejju 2008;
            
         
               (ċ)
            
            
               għandu jitressaq rapport finali dwar l-implimentazzjoni ta’ l-istħarriġiet, flimkien ma’ evidenza ta’ sostenn għall-ispejjeż imġarrba mill-Istati Membri għall-analiżi u r-riżultati miksuba tul il-perjodu mill-1 ta’ Jannar 2008 sal-31 ta’ Diċembru 2008 lill-Kummissjoni mhux aktar tard mill-31 ta’ Marzu 2009;
            
         
               (d)
            
            
               l-istħarriġiet għandhom jiġu implimentati b’mod effettiv.
            
         L-evidenza ta’ sostenn ta’ l-ispejjeż imġarrba kif imsemmija fil-punt (c) tat-tieni paragrafu għandha tinkludi għall-inqas it-tagħrif stipulat fl-Anness III.
   3.   Jekk ir-rapport finali msemmi fil-paragrafu 2(c) jiġi ppreżentat wara l-31 ta’ Marzu 2009 iżda qabel it-30 ta’ April 2009, il-kontribuzzjoni finanzjarja mħallsa mill-Kummissjoni għandha titnaqqas b’25 %.
   Jekk ir-rapport finali jiġi ppreżentat wara t-30 ta’ April 2009 iżda qabel il-31 ta’ Mejju 2009, il-kontribuzzjoni finanzjarja għandha titnaqqqas b’50 %.
   L-ebda kontribuzzjoni finanzjarja ma għandha titħallas jekk ir-rapport finali jiġi ppreżentat wara l-31 ta’ Mejju 2009.
   Artikolu 6
   Ammonti massimi li għandhom jiġu rimborsati
   1.   L-ammonti massimi tal-kontribuzzjoni finanzjarja mill-Komunità biex tagħmel tajjeb għall-ispejjeż li għandhom jiġu rimborsati lill-Istati Membri għall-analiżijiet koperti mill-istħarriġ tas-Salmonella ma għandhomx jaqbżu dawn li ġejjin:
   
               (a)
            
            
               EUR 20 għal kull test għall-iżvelar batterjoloġiku tas-Salmonella spp.;
            
         
               (b)
            
            
               EUR 30 għas-serotipar ta’ l-iżolati relevanti.
            
         2.   L-ammonti massimi tal-kontribuzzjoni finanzjarja mill-Komunità biex tagħmel tajjeb għall-ispejjeż li għandhom jiġu rimborsati lill-Istati Membri għall-analiżijiet koperti mill-istħarriġ tal-MRSA ma għandhomx jaqbżu dawn li ġejjin:
   
               (a)
            
            
               EUR 30 għal kull test għall-iżvelar batterjoloġiku tal-MRSA;
            
         
               (b)
            
            
               EUR 8 għal kull identifikazzjoni tal-preżenza tal-MRSA bil-PCR;
            
         
               (ċ)
            
            
               EUR 25 għal kull klassifikazzjoni tat-tip ta’ Staphylococcus tat-tip A (klassifikazzjoni tat-tip Spa);
            
         
               (d)
            
            
               EUR 150 għal kull klassifikazzjoni sekwenzjali multilocus tat-tip (MLST) ta’ l-iżolati rilevanti.
            
         
               (e)
            
            
               EUR 1.25 għal kull swab.
            
         Artikolu 7
   Ġabra tad-data, valutazzjoni u rappurtar
   1.   L-awtorità kompetenti responsabbli mit-tħejjija tar-rapport nazzjonali annwali skond l-Artikolu 9(1) (7) tad-Direttiva 2003/99/KE tal-Parlament Ewropew u tal-Kunsill għandha tiġbor u tivvaluta r-riżultati ta’ l-istħarriġ u tibgħathom lill-Kummissjoni.
   2.   Il-Kummissjoni se tibgħat id-data nazzjonali u l-valutazzjoni msemmija fil-paragrafu 1 lill-Awtorità Ewropea għas-Sikurezza ta’ l-Ikel, li għandha teżaminahom.
   3.   Id-data nazzjonali u r-riżultati se jitħabbru pubblikament f’għamla li tiżgura kunfidenzjalità.
   Artikolu 8
   Rata ta’ kambju għall-infiq
   Meta l-infiq ta’ Stat Membru jkun f’munita li mhijiex EUR, l-Istat Membru kkonċernat għandu jaqleb l-ispiża tiegħu f’EUR billi japplika l-aħħar rata ta’ kambju stipulata mill-Bank Ċentrali Ewropew qabel l-ewwel jum tax-xahar li fih tiġi ppreżentata l-applikazzjoni mill-Istat Membru għall-kontribuzzjoni finanzjarja mill-Komunità.
   Artikolu 9
   Revoka tad-Deċiżjoni 2007/636/KE
   Id-Deċiżjoni 2007/636/KE hija revokata permezz ta’ dan ta’ hawnhekk.
   Artikolu 10
   Applikazzjoni
   Din id-Deċiżjoni għandha tapplika mill-1 ta’ Jannar 2008.
   Artikolu 11
   Id-destinatarji
   Din id-Deċiżjoni hi indirizzata lill-Istati Membri.
   
      Magħmula fi Brussell, 20 ta’ Diċembru 2007.
      
         
            Għall-Kummissjoni
         
         Markos KYPRIANOU
         
            Membru tal-Kummissjoni
         
      
   
   
      (1)  ĠU L 224, 18.8.1990, p. 19. Id-Deċiżjoni kif emendata l-aħħar bir-Regolament (KE) Nru 1791/2006 (ĠU L 363, 20.12.2006, p. 1).
   
      (2)  ĠU L 325, 12.12.2003, p. 1. Ir-Regolament kif emendat l-aħħar bir-Regolament tal-Kummissjoni (KE) Nru 1237/2007 (ĠU L 280, 24.10.2007, p. 5).
   
      (3)  Il-Ġurnal ta’ l-EFSA (2007) 99, p. 1-28.
   
      (4)  Il-Ġurnal ta’ l-EFSA (2007) 129, p. 1-14.
   
      (5)  ĠU L 257, 3.10.2007, p. 30.
   
      (6)  ĠU L 209, 11.8.2005, p. 1. Ir-Regolament kif emendat l-aħħar bir-Regolament (KE) Nru 1437/2007 (ĠU L 322, 7.12.2007, p. 1).
   
      (7)  ĠU L 325, 12.12.2003, p. 31. Id-Direttiva kif emendata bid-Direttiva 2006/104/KE tal-Kunsill (ĠU L 363, 20.12.2006, p. 352).
   
      ANNESS I
      SPEĊIFIKAZZJONIJIET TEKNIĊI MSEMMIJA FL-ARTIKOLU 3, L-ARTIKOLU 4 U L-ARTIKOLU 5(2)(B)
      Parti A:   Deskrizzjoni ġenerali u qafas tat-teħid ta’ kampjuni
      1.   Deskrizzjoni ġenerali ta’ l-istħarriġ
      L-istħarriġ se jitwettaq skond id-deskrizzjoni ġenerali fil-Figura 1.
      Tabella 1
      Deskrizzjoni ġenerali ta’ l-istħarriġ
      2.   Qafas għat-teħid ta’ kampjuni
      2.1.   Id-deskrizzjoni tal-popolazzjoni
      L-istħarriġ se jitwettaq fuq azjendi li għandhom mill-inqas 80 % tal-popolazzjoni tal-ħnieżer għat-tgħammir fi Stat Membru. Preferibbilment l-azjendi li għandom 50 ħanżir tat-tgħammir jew aktar għandu jittieħdu bħala kampjun. Madankollu, jekk dawk l-azjendi li għandhom 50 ħanżir għat-tgħammir jew aktar ma għandhomx 80 % tal-merħla nazzjonali tal-ħnieżer għat-tgħammir, allura azjenda iżgħar b’inqas minn 50 ħanżir għat-tgħammir għandu jitteħdilhom kampjun ukoll.
      Azjendi bi ħnieżer għat-tgħammir se jiġu kklassifikati jew bħala “azjendi għat-tgħammir” jew bħala “azjendi tal-produzzjoni”. Azjendi għat-tgħammir li jbiegħu ħnieżer nisa żgħar u/jew ħnieżer tar-refgħa għat-tgħammir tipikament, ibiegħu 40 jew aktar mill-ħnieżer nisa ż-żgħar li jrabbu għat-tgħammir filwaqt li l-bqija jinbiegħu għall-qatla. Min-naħa l-oħra, l-azjendi tal-produzzjoni ġeneralment ibiegħu ħnieżer għat-tismin jew għall-qatla.
      Il-prevalenza tas-Salmonella u l-MRSA għandha titkejjel separatament fl-azjendi għat-tgħammir (il-parti 1 ta’ l-istħarriġ tas-Salmonella u tal-MRSA) u fl-azjendi tal-produzzjoni (il-parti 2 ta’ l-istħarriġ tas-Salmonella u tal-MRSA), li tirrappreżenta l-merħliet kif indikati fil-Figura 2, iżda li teskludi l-merħliet ta’ ħnieżer li jinfatmu sal-ħnieżer li waslu għall-qatla.
      Figura 2
      Ħarsa ġenerali ta’ l-azjendi
      2.2.   Il-kampjun u l-istrateġija ta’ teħid ta’ kampjuni
      Iż-żewġ partijiet ta’ l-istħarriġ tas-Salmonella u tal-MRSA għandu jkollhom disinn simili ta’ teħid ta’ kampjuni b’żewġ stadji. Fl-ewwel stadju, se jintagħżel kampjun bil-polza ta’ l-istabbilimenti f’kull Stat Membru mill-azjenda għat-tgħammir u kampjun bil-polza ieħor se jintagħżel mill-grupp ta’ l-azjenda tal-produzzjoni. In-numru ta’ stabbilimenti meħtieġa se jiġi diskuss fit-taqsima 2.3. Fit-tieni stadju, se jintagħżlu numru ta’ mqajjel għat-teħid tal-kampjuni fi ħdan kull azjenda magħżula (ara t-taqsima 2.2.2).
      2.2.1.   L-ewwel stadju: għażla ta’ l-azjendi
      Kull Stat Membru għandu joħloq żewġ oqsfa għat-teħid ta’ kampjuni. L-ewwel għandu jelenka l-azjendi għat-tgħammir eliġibbli kollha (normalment dawk l-azjendi b’mill-inqas 50 ħanżir għat-tgħammir – ara t-taqsima 2.1) u t-tieni għandu jelenka l-azjendi tal-produzzjoni eliġibbli kollha. In-numru meħtieġ ta’ azjendi għal kull parti ta’ l-istħarriġ tas-Salmonella u l-MRSA għandu jintagħżel bil-polza minn kull lista. Kampjun bil-polza hu maħsub jiżgura li l-istħarriġiet jinkludu azjendi b’firxa ta’ daqsijiet tal-merħla u mir-reġjuni kollha ta’ Stat Membru fejn hemm il-prattika tat-trobbija tal-ħnieżer. Huwa magħruf li, f’ċerti Stati Membri, jista’ jkun hemm xi azjendi (per eżempju inqas minn 10 % mill-azjendi eliġibbli kollha) b’merħla ta’ daqs kbir ħafna. B’hekk, minħabba l-għażla bil-polza jista’ jkun li l-ebda waħda minn dawn il-merħliet kbar ħafna ma jintagħżlu. Stat Membru jista’ juża kriterju ta’ stratifikazzjoni qabel ma ssir l-għażla ta’ l-azjendi – per eżempju, biex jiġi ddefinit grupp li fih l-10 % ta’ l-akbar merħliet u biex jiġi allokat 10 % tad-daqs tal-kampjun meħtieġ lil dan il-grupp. Bl-istess mod, l-Istat Membru jista’ jqassam fi gruppi l-kampjun mar-reġjuni amministrattivi skond il-kobor tal-merħliet eliġibbli f’kull reġjun. Kwalunkwe stratifikazzjoni li titqies, għandha tiġi deskritta fir-rapport li Stat Membru jippreżenta lill-Kummissjoni skond il-Parti D (1).
      Jekk azjenda magħżula ma tistax jitteħdilha kampjun (per eżempju, jekk ma għadux jeżisti meta t-teħid tal-kampjun jitwettaq) jintagħżel stabbiliment ieħor każwalment mill-istess qafas għat-teħid ta’ kampjuni. Jekk kien hemm xi stratifikazzjoni partikolari (per eżempju fuq id-daqs tal-merħla jew ir-reġjun), allura l-azjenda l-ġdida għandha tingħażel mill-istess grupp statistiku.
      Id-daqs tal-kampjun ewlieni (in-numru ta’ azjendi li għandu jitteħdilhom kampjun) għandu jkun bejn wieħed u ieħor jiġi distribwit l-istess tul is-sena biex ikopri l-istaġjuni differenti, kemm jista’ jkun. Il-kampjuni għandhom jittieħdu minn, bejn wieħed u ieħor, wieħed minn kull 12 ta’ l-għadd ta’ azjendi kull xahar.
      L-azjendi għall-apert għandhom jiġu inklużi fl-istħarriġ iżda ma hemm l-ebda stratifikazzjoni mandatorja fuq din it-tip ta’ produzzjoni.
      2.2.2.   It-tieni stadju: teħid ta’ kampjuni fl-azjenda
      F’kull merħla għat-tgħammir u merħla ta’ produzzjoni magħżula, l-imqajjel, mgħalaq jew gruppi ta’ ħnieżer għat-tgħammir ‘il fuq minn sitt xhur li għandu jitteħdilhom kampjun se jintagħżlu bil-polza.
      L-għadd ta’ mqajjel, mgħalaq jew gruppi li għandu jitteħdilhom kampjun għandu jkun allokat proporzjonalment skond in-numru ta’ ħniezer għat-tgħammir fl-istadji differenti ta’ produzzjoni (tqal, mhux tqal, jew kategoriji oħra ta’ ħnieżer għat-tgħammir). Il-kategoriji ta’ l-età eżatta li għandu jitteħdilhom kampjun ma ġewx preskritti, iżda dan it-tagħrif għandu jinġabar tul it-teħid tal-kampjuni.
      Il-ħnieżer għat-tgħammir li waslu riċentement fil-merħla u li huma miżmuma fil-kwarantina ma jridux jiġu inklużi fl-istħarriġ tas-Salmonella u l-MRSA.
      2.3.   Il-kalkolu tad-daqs tal-kampjun
      2.3.1.   Id-daqs tal-kampjun ewlieni (id-daqs tal-kampjun ta’ l-ewwel stadju)
      Kalkolu ewlieni regolari tad-daqs tal-kampjun se jsir għall-azjendi għat-tgħammir u kalkolu regolari ieħor tad-daqs tal-kampjun se jsir għall-azjendi tal-produzzjoni. Id-daqs tal-kampjun ewlieni se jkun in-numru ta’ azjendi għat-tgħammir li għandu jitteħdilhom kampjun u n-numru ta’ azjendi tal-produzzjoni li għandu jitteħdilhom kampjun f’kull Stat Membru u se jiġi ddeterminat f’kunsiderazzjoni għall-kriterji li ġejjin, permezz ta’ l-użu ta’ kampjun sempliċi bil-polza:
      
                  (a)
               
               
                  In-numru totali ta’ azjendi għat-tgħammir (azjendi għat-tgħammir, il-parti 1 ta’ l-istħarriġ tas-Salmonella u l-MRSA)
               
            
                  (b)
               
               
                  In-numru totali ta’ azjendi tal-produzzjoni (azjendi tal-produzzjoni, il-parti 2 ta’ l-istħarriġ tas-Salmonella u l-MRSA);
               
            
                  (ċ)
               
               
                  prevalenza annwali mistennija (p): 50;
               
            
                  (d)
               
               
                  livell ta’ kunfidenza mixtieq (Z): 95 %, jikkorrispondi għall-valur Zα ta' 1,96;
               
            
                  (e)
               
               
                  preċiżjoni (L): 7,5 %;
               
            
                  (f)
               
               
                  bl-użu ta’ dawn il-valuri u l-formola:
                  
            Il-kalkolu, l-ewwel se jsir għall-azjenda għat-tgħammir u mbagħad, għall-azjendi tal-produzzjoni. F’kull każ, l-assunzjonijiet fil-passi c-e hawn fuq huma l-istess.
      Għal raġunijiet prattiċi, jekk hemm 100 000 azjenda jew aktar jew fil-qafas għat-teħid ta’ kampjuni tal-merħliet għat-tgħammir jew fil-qafas tal-kampjun tal-merħliet tal-produzzjoni, allura dik il-popolazzjoni tista’ titqies bħala infinita u l-għadd ta’ azjendi li għandhom jintgħażlu bil-polza minn dak il-qafas għat-teħid ta’ kampjun huwa 171 (ara t-Tabella 1). Meta l-għadd ta’ merħliet għat-tgħammir jew merħliet tal-produzzjoni jkun inqas minn 100 000, fattur ta’ korrezzjoni finit għall-popolazzjoni jiġi applikat u jkunu meħtieġa anqas azjendi fil-kampjun kif muri fit-Tabella 1.
      Bħala eżempju, jekk fi Stat Membru hemm 1 000 azjenda, li jagħmlu parti mill-grupp ta’ azjendi tal-produzzjoni, u 250 azjenda, li jagħmlu parti mill-grupp ta’ azjendi għat-tgħammir, 147 azjenda għandu jitteħdilhom kampjun fil-grupp ta’ azjendi tal-produzzjoni u 102 azjenda għandu jitteħdilhom kampjun fil-grupp ta’ azjendi għat-tgħammir.
      Tabella 1
      Għadd ta’ azjendi bi ħnieżer għat-tgħammir fi kwalunkwe parti mill-istħarriġ tas-Salmonella u l-MRSA bħala funzjoni tad-daqs finit tal-popolazzjoni (numru totali ta’ l-azjendi bi ħnieżer għat-tgħammir fl-Istati Membri)
      
                  Numru ta’ azjendi bi ħnieżer għat-tgħammir (N)
               
               
                  Daqs tal-kampjun (n) għad-daqs finit tal-popolazzjoni bi preċiżjoni ta’ 7,5 %
               
            
                  100 000 
               
               
                  171 
               
            
                  10 000 
               
               
                  169 
               
            
                  5 000 
               
               
                  166 
               
            
                  2 000 
               
               
                  158 
               
            
                  1 000 
               
               
                  147 
               
            
                  500 
               
               
                  128 
               
            
                  250 
               
               
                  102 
               
            
                  150 
               
               
                  80 
               
            
                  125 
               
               
                  73 
               
            
                  100 
               
               
                  64 
               
            
                  90 
               
               
                  59 
               
            
                  80 
               
               
                  55 
               
            
                  70 
               
               
                  50 
               
            
                  60 
               
               
                  45 
               
            
                  50 
               
               
                  39 
               
            
                  40 
               
               
                  33 
               
            
                  30 
               
               
                  26 
               
            
                  20 
               
               
                  18 
               
            
                  10 
               
               
                  10 
               
            In-nuqqas ta’ rispons se jiġi antiċipat per eżempju biż-żieda tad-daqs tal-kampjun f’kull grupp b’10 %. Kwalunkwe azjenda mhux xierqa se tinbidel fil-proċess ta’ l-istħarriġ tas-Salmonella u l-MRSA (ara t-taqsima 2.2.1).
      F’każ li stima tan-numru ta’ “azjendi għat-tgħammir” ma tkunx possibbli qabel il-bidu ta’ l-istħarriġ, se jintgħażlu għadd ta’ azjendi għat-teħid tal-kampjuni kif muri fit-Tabella 1 ibbażat fuq in-numru totali ta’ azjendi bi ħnieżer nisa (azjendi X). L-għadd ta’ azjendi li għandu jitteħdilhom kampjun se jiżdied b’mill-inqas 30 % (azjendi (X + 30 %)). Qabel l-istħarriġ, l-awtorità kompetenti għandha tidentifika għadd ta’ azjendi għat-tgħammir, li hu daqs mill-inqas dan it-30 % supplimentari. matul iż-żjajjar ta’ l-irziezet, l-azjenda se tiġi kklassifikata bħala għat-tgħammir jew tal-produzzjoni skond id-definizzjonijiet ta’ hawn fuq.
      2.3.2.   Id-daqs tal-kampjun sekondarju (id-daqs tal-kampjun tat-tieni stadju)
      F’kull azjenda magħżula se jinġabru kampjuni regolari tal-feċi minn 10 imqajjel, mgħalaq jew gruppi ta’ ħnieżer għat-tgħammir magħżula bil-polza. Jekk meħtieġ (per eżempju, f’akkomodazzjoni tal-ħlas jew fejn jinżammu l-ħnieżer nisa fi gruppi żgħar ta’ inqas minn 10 individwi), grupp jista’ jikkonsisti f’aktar minn maqjel wieħed. Mill-inqas 10 ħnieżer għat-tgħammir indvidwali għandhom jikkontribwixxu għal kull kampjun regolari tas-Salmonella.
      Madankollu, f’azjenda żgħira jew azjenda b’numri kbar ta’ ħnieżer għat-tgħammir miżmuma barra f’reċint, in-numru ta’ mqajjel, magħlaq jew gruppi ta’ inqas minn 10, it-teħid tal-kampjuni ta’ l-istess maqjel, magħlaq jew grupp se jinħtieġ sabiex jiġi ppreżentat n-numru totali ta’ 10 kampjuni tas-Salmonella tar-rutina.
      Parti B:   Ġbir u analiżi tal-kampjun għall-istħarriġ tas-Salmonella
      
      1.   Ġabra tal-kampjuni fil-merħliet
      1.1.   Tip u dettall tal-kampjun regolari
      Il-materjal miġbur għall-analiżi batterjoloġika se jkun feċi frisk li jirrappreżenta l-azjenda kollha, li hija l-unità ta’ interess. Billi kull azjenda hija unika, se jiġi deċiż, qabel il-bidu tat-teħid tal-kampjuni, liema mqajjel, mgħalaq jew gruppi fi ħdan l-azjenda se jitteħdilhom kampjun. Il-kampjun miġbur se jitqiegħed f’kontenitur separat li jevita kontaminazzjoni minn kampjun għall-ieħor u jintbagħat lil-laboratorju.
      Kull raggruppament ta’ kampjuni għandu jammonta għal mill-inqas 25 g u jistgħu jintużaw żewġ strateġiji biex jinġabru dawn ir-raggruppamenti tal-kampjuni tal-feċi.
      
                  (1)
               
               
                  fejn hemm akkumulazzjoni ta’ feċi mħallta fi ħdan żona ta’ maqjel jew magħlaq, swab kbira (per eżempju 20 ċm × 20 ċm) tista’ tintuża biex tgħaddi mill-massa tal-feċi, u tiżgura li jinġabar mill-inqas 25 g tal-materjal imħallat. Dan jista’ jinkiseb billi pereżempju, titmexxa swab tul mgħoddija żigżag ta’ 2 metri b’mod li tkun miksija sew bil-materjal tal-feċi. Jekk meħtieġ, per eżempju minħabba s-sħana jew fuq art miksija bil-lavanji, is-swab tista’ tixxarrab ftit b’likwidu xieraq bħal ilma tajjeb għax-xorb.
               
            
                  (2)
               
               
                  fejn ma hemmx akkumulazzjoni bħal din, per eżempju, f’għalqa, magħlaq kbir, f’dar tal-ħlas jew mqajjel jew akkomodazzjoni oħra b’numru żgħir ta’ ħnieżer għal kull grupp, allura għandhom jintagħżlu ammonti żgħar individwali mill-mases jew postijiet friski ta’ feċi individwali sabiex mill-inqas 10 individwi, jikkontribwixxu għal volum tal-kampjun totali ta’ mill-inqas 25 g. Is-siti minn fejn jinġabru dawn l-ammonti żgħar għandhom ikunu distribwiti b’mod rappreżentattiv maż-żona kkonċernata.
               
            Strateġija 1 hija preferuta fejn tkun prattika. F’din l-istrateġija mill-inqas 10 ħnieżer individwali għandhom jikkontribwixxu għal kull kampjun meħud, inkella tiġi applikata l-istrateġija 2.
      1.2.   Teħid ta’ kampjuni supplimentari għall-istudju tal-prevalenza fi ħdan l-azjenda
      F’daqqa, 10 azjendi, magħżula bil-polza mill-kampjun globali ta’ l-azjendi għat-tgħammir u tal-produzzjoni huma suġġetti għal teħid ta’ kampjuni aktar intensiv. F’dawn l-istabbilimenti se jinġabru 10 kampjuni regolari bl-istess mod kif deskritt qabel hawn fuq (it-taqsima 2.1 tal-Parti A). Barra minn hekk, għandhom jinġabru 10 kampjuni individwali ta’ mill-inqas 30 g f’kull maqjel magħżul u għandhom jiġu identifikati b’tali mod li dawn l-10 kampjuni individwali jiġu assoċjati mal-kampjun regolari minn dak il-maqjel. Għalhekk, b’kollox se jinġabru 10 kampjuni regolari u 100 (10 × 10) kampjun individwali minn kull wieħed minn dawn l-10 azjendi. It-trattament ta’ dawn il-kampjuni se jiġi deskritt fit-taqsima 2.3.1.
      Dan it-teħid tal-kampjuni se jiġi applikat fir-Repubblika Ċeka, id-Danimarka, ir-Rumanija, is-Slovenja, l-Iżvezja u r-Renju Unit.
      1.3.   Tagħrif tal-kampjuni
      Kull tagħrif relevanti disponibbli mill-kampjun għandu jiġi rreġistrat fuq formola tat-teħid tal-kampjuni prodotta mill-awtorità kompetenti biex tippermetti li jiġu sodisfatti r-rekwiżiti tad-data fil-Parti D.
      Kull kampjun u l-formola tal-kampjun tiegħu se jkollhom tikketta b’numru uniku li se jintuża mit-teħid tal-kampjuni sa l-ittestjar, u bil-kodiċi tal-maqjel. L-awtorità kompetenti għandha tirranġa għall-ħarġa u l-użu ta’ sistema ta’ numerazzjoni unika.
      1.4.   Trasport tal-kampjuni
      Preferibbilment il-kampjuni għandhom jinżammu bejn + 2 sa + 8 °C u ħielsa minn kontaminazzjoni esterna matul it-trasport. Il-kampjuni għandhom jintbagħtu lil-laboratorju malajr kemm jista’ jkun fi żmien 36 siegħa b’posta mgħaġġla jew kurjer u għandhom jaslu fil-laboratorju mhux aktar tard minn 72 siegħa wara t-teħid tal-kampjun
      2.   Metodi analitiċi tal-laboratorju
      2.1.   Laboratorji
      L-analiżi u s-serotipar għandhom isiru fil-Laboratorji Nazzjonali ta’ Referenza (LNR). Meta l-LNR ma għandux il-kapaċità jwettaq l-analiżi kollha jew jekk ma jkunx il-laboratorju li jwettaq l-iżvelar regolari, l-awtoritajiet kompetenti jistgħu jiddeċiedu li jallokaw numru limitat ta’ laboratorji oħra involuti fil-kontroll uffiċjali tas-Salmonella biex iwettqu l-analiżi. Dawn il-laboratorji għandu jkollhom esperjenza bi provi ta’ l-użu tal-metodu meħtieġ ta’ l-iżvelar u jkollhom sistema ta’ l-iżgurar tal-kwalità li tikkonforma ma’ l-istandard ta’ l-ISO 17025 u jitressqu għas-superviżjoni ta’ l-LNR.
      2.2.   Wasla tal-kampjuni
      Fil-laboratorju, il-kampjuni għandhom jinżammu mkessħa sakemm isir l-eżami batterjoloġiku, li preferibbilment jitwettaq fi żmien 24 siegħa wara l-wasla tagħhom iżda fi kwalunkwe każ mhux aktar tard minn 96 siegħa wara li jinġabar il-kampjun.
      2.3.   Analiżi tal-kampjun
      L-Istati Membri għandhom jiggarantixxu li l-partijiet involuti tħarrġu biżżejjed biex iwettqu l-analiżi.
      2.3.1.   Tħejjija
      Fil-laboratorji, il-kampjuni tar-rutina se jitħalltu bir-reqqa u bis-sħiħ, qabel ma jinġabru l-25 g għall-analiżi.
      Għall-valutazzjoni tal-prevalenza fi ħdan l-azjendi skond il-paragrafu 1.2, kull wieħed mill-kampjuni individwali miġbura (30 g) jeħtieġ jinqasam f’żewġ partijiet. Parti waħda, li tiżen mill-inqas 25 g għandha titħallat bir-reqqa u bis-sħiħ u mbagħad għandha tiġi kkolturata individwalment. It-tieni parti li tibqa’ għandha tintuza biex tħejji artifiċjalment raggruppament ta’ kampjuni mill-10 kampjuni individwali fil-maqjel, grupp jew magħlaq magħżul. Din il-parti ta’ l-aħħar se titħejja biż-żieda għal 10 darbiet ta’ 2,5 g tal-kampjuni individwali biex jinħoloq raggruppament ta’ kampjuni artifiċjalment ta’ 25 g. Il-kampjuni raggruppati artifiċjalment jitħalltu bir-reqqa u bis-sħiħ qabel l-analiżi. B’kollox, 10 kampjuni tar-rutina, 10 kampjuni raggruppati artifiċjalment u 100 kampjun individwali se jiġu analizzati minn kull wieħed mill-10 azjendi magħżula għall-istima tal-prevalenza fi ħdan l-azjenda.
      2.3.2.   Metodi ta’ żvelar u identifikazzjoni
      2.3.2.1.   Żvelar tas-Salmonella
      
      Għandu jintuża l-metodu li huwa rrakkomandat mil-Laboratorju Komunitarju ta’ Referenza (LKR) għas-Salmonella ġewwa Bilthoven, fl-Olanda. Dan il-metodu hu deskritt fl-Anness D ta’ l-ISO 6579,: “Żvelar tas-Salmonella spp. fil-feċi ta’ l-annimali u fil-kampjuni ta’ l-istadju primarju ta’ produzzjoni”. Għandha tintuża l-aħħar verżjoni ta’ l-Anness D.
      2.3.2.2.   Serotipar tas-Salmonella
      
      Kull varjetà iżolata u kkonfermata bħala Salmonella spp. għandha tiġi serotipata skond l-iskema Kaufmann-White, mil-LNR għas-Salmonella.
      Għall-assigurazzjoni tal-kwalità, 16-il varjetà klassifikabbli u 16-il iżolat mhux klassifikabbli se jintbagħtu lil-LKR għas-Salmonella. Proporzjon minn dawn l-iżolati se tintbagħat lil-LKR kull tliet xhur. Jekk ġew iżolati inqas varjetajiet, għandu jintbagħat kollox.
      2.3.2.3.   Il-klassifikazzjoni batterjofaga tas-Salmonella
      
      F’każ li l-iżolati tas-Salmonella Enteritidis u Salmonella Typhimurium għandom il-klassifikazzjoni batterjofaga (mhux obbligatorja), għandhom jiġu użati l-metodi deskritti miċ-ċentru ta’ referenza tad-WHO għall-klassifikazzjoni batterjofaga tas-Salmonella ta’ l-Aġenzija għall-Protezzjoni tas-Saħħa (Health Protection Agency – HPA) Colindale, Londra.
      Parti Ċ:   Ġbir u analiżi tal-kampjun għall-istħarriġ tal-MRSA
      1.   Tip u dettall tal-kampjun
      1.1.   Ġbir tal-kampjuni
      Għandhom jinġabru ħames kampjuni tat-trab bl-użu ta’ swabs sterili ta’ madwar 500 ċm2 il-waħda minn 5 mill-10 imqajjel magħżula għat-teħid ta’ kampjuni li jaqgħu taħt il-parti A. Dawm il-5 imqajjel għandhom jintgħażlu b’mod li jiġu inklużi ħnieżer għat-tgħammir fi stadji differenti ta’ produzzjoni. Għal kull maqjel għandhom jintmesħu bi swab l-uċuħ dorsali tal-ħitan ta’ segregazzjoni tal-mqajel. F’każ li ma hemmx biżżejjed trab preżenti, allura għandu b’mod addizzjonali jittieħed kampjun mit-tubi tal-ventilatur eċċ. Wara li tintuża, is-swab minsusa għandha titqiegħed f’borża sterili tal-plastik.
      Għandha tiġi evitata l-formazzjoni ta’ aerosol waqt it-teħid ta’ kampjuni.
      1.2.   Tagħrif tal-kampjuni
      Kull kampjun u l-formola ta’ kampjun tiegħu għandu jingħatalhom tikketta b’numru uniku li jrid jintuża mill-mument tat-teħid ta’ kampjuni sa l-ittestjar. L-awtorità kompetenti għandha tirranġa għall-ħarġa u l-użu ta’ sistema ta’ numerazzjoni unika.
      1.3.   Trasport tal-kampjuni
      Preferibbilment, il-kampjuni għandhom jinżammu bejn + 2 °Ċ and 25 °Ċ (temperatura ambjentali) u jkunu bla kontaminazzjoni esterna matul il-ħażna u t-trasport. Il-kampjuni għandhom jintbagħtu lil-laboratorju malajr kemm jista’ jkun jaslu l-laboratorju mhux aktar tard minn għaxart ijiem wara t-teħid tal-kampjun
      2.   Metodi analitiċi tal-laboratorju
      2.1.   Laboratorji
      L-analiżi u s-serotipikazzjoni tal-MRSA għandhom isiru f’laboratorji esperjenzati. Preferibbilment dawn għandhom ikunu Laboratorji Nazzjonali ta’ Referenza (LNR) għal Staphylococcus aureus u/jew reżistenza antimikrobika fl-Istati Membri. F’każ li l-LNR ma jkollux il-kapaċità jew l-esperjenza li jwettaq l-analiżi kollha jew jekk ma jkunx il-laboratorju li jwettaq l-iżvelar b’mod regolari, l-awtoritajiet kompetenti jistgħu jaħtru laboratorji esperjenzati oħra jew LNR fi Stat Membru ieħor sabiex iwettqu l-analiżi. Dawn il-laboratorji għandu jkollhom esperjenza bi provi ta’ l-użu tal-metodi obbligatorji u jkollhom stabbilita sistema ta’ akkreditazzjoni skond l-ISO 17025. Lista aġġornata ta’ laboratorji tista’ tiġi kkonsultata fil-websajt tal-Laboratoju ta’ Referenza tal-Komunità għal reżistenza antimikrobika (LKR-RA) f’Konpenħagen, id-Danimarka.
      2.2.   Wasla tal-kampjuni
      Kampjuni li jaslu għaxart ijiem wara t-teħid ta’ kampjuni għandhom jintremew ħlief jekk l-eżami batterjoloġiku jista’ jinbeda fi żmien 13-il jum. Fil-laboratorju, il-kampjuni għandhom jinżammu f’temperatura kostanti bejn 2 u 25 Ċ sa l-eżami batterjoloġiku, li għandu jitwettaq fi żmien 13-il jum wara t-teħid ta’ kampjuni.
      2.3.   Analiżi tal-kampjun
      2.3.1.   Fortifikazzjoni selettiva
      Fil-laboratorju l-5 swabs tat-trab għandhom jiġu ragruppati f’terren għall-kultura ssuplementat b’6.5 % NaCl u inkubat f’37 Ċ għal 16-20 siegħa. Ml wieħed ta’ dan għandu mbagħad jitlaqqam f’disa’ ml Tryptone Soy Broth + 3.5 mg/l cefoxitin u 75 mg aztreonam u għandhom jiġu inkubati għal 16-20 siegħa ulterjuri f’37 Ċ. Virga tat-tilqim (smear loop) waħda mimlija b’dan għandha mbagħad tindilek fuq agar kromoġeniku selettiv għall-MRSA u inkubata għal 24 siegħa sa 48 siegħa f’37 Ċ. Għandu jintuża l-agar speċifiku rakkomandat mil-LKR-RA. Dan l-agar hu deskritt fil-websajt tal-LKR-RA.
      Abbażi tal-morfoloġija u l-kulur tal-kolonja, sa ħames kolonji indikattivi għaliex huma MRSA għandhom jiġu subkultivati fuq agar tad-demm. Staphylococcus aureus (S. aureus) inferiti għandhom f’dan l-istadju jew jinħażnu f’kondizzjonijiet xierqa (– 80 Ċ) għal identifikazzjoni u karatterizzazzjoni aktar ‘il quddiem inkella jiġu pproċessati minnufih.
      2.3.2.   Identifikazzjoni tal-MRA
      
         S. aureus inferita għandha tiġi identifikata bħala S. aureus u MRSA minn PCR. L-identifikazzjoni għandha titwettaq bl-użu ta’ PCR multiplex b’identifikazzjoni simultanja tal-ġene mec-A jew għandhom jitwettqu żewġ PCR differenti. Biex jiġi limitat l-ammont ta’ xogħol wieħed biss mill-iżolati tal-ħames S. aureus inferiti għandu jiġi identifikat inizjalment. Jekk dan l-iżolat jiġi identifikat bħala MRSA, għandu jinħażen. L-ebda ttestjar ulterjuri ta’ l-erba’ iżolati li jifdal mhuwa obbligat jekk l-ewwel iżolat ikun identifikat bħala MRSA u jistgħu jintremew. Jekk l-ewwel iżolat ma jiġi identifikat bħala MRSA, l-iżolat li jmiss mill-ħamsa inizjali għandu jiġi ttestjat. Dan il-proċess għandu jissokta sakemm MRSA wieħed jiġi identifikat jew sakemm il-ħames iżolati jkunu ġew ittestjati. B’mod alternattiv, identifikazzjoni bil-PCR bħala l-ewwel pass jista’ jsir fuq raggruppament ta’ ħames kolonji inferiti minn kampjun. F’każ ta’ PCR pożittiv, l-analiżi għandha tiġi ripetuta fuq kolonji individwali biex tiġi identifikata kolonja pożittiva.
      Għall-assigurazzjoni tal-kwalità, 16-il iżolat inferit ta’ S. aureus li ma ġewx identifikati bħala MRSA, kif ukoll 16-il varjetà ta’ MRSA, li ttieħdu bħala kampjun matul is-sena kollha ta’ l-2008 għandhom jintbagħtu lil CRL-AR. Proporzjon minn dawn l-iżolati għandha tintbagħat lil-LKR-RA kull tliet xhur. F’każ li ġew identifikati inqas minn 16-il iżolat bħala MRSA dawn l-iżolati kollha għandhom jintbagħtu.
      2.3.3.   Kategorizzazzjoni tas-subtip għal konnessjoni possibbli ma’ iżolati umani
      MRSAs pożittivi għandhom jiġu ttestjati għal Staphylococcus tat-tip A (klassifikazzjoni tat-tip Spa). Il-klassifikazzjoni tat-tip għandha titwettaq fil-LNR jew taħt is-superviżjoni tiegħu, jew l-iżolati għandhom jintbagħtu lil-LKR-RA, li mbagħad għandu jwattaq il-klassifikazzjoni tat-tip.
      Fuq subsett ta’ iżolati rappreżentattivi (madwar 2 % ta’ numru ta’ kampjuni ragruppati) l-klassifikazzjoni tat-tip MLST għandha titwettaq mil-LNR jew il-LKR-RA.
      2.3.4.   L-ittestjar ta’ suxxettibilità antimikrobika
      L-ittestjar ta’ suxxettibilità antimikrobika mhuwiex obbligatorju. Jekk jitwettaq, l-iżolati tal-MRSA għandhom jiġu ttestjati għal suxxettibilità antimikrobika bl-użu tal-mikrodilwazzjoni mill-inqas għall-aġenti antimikrobiċi li ġejjin: ciprofloxacin, erythromycin, fusidic acid, gentamicin, linezolide, mupirocin, sulphametoxazole, trimethoprim, tetracycline, chloramphenicol, vancomycin u quinupristin/dalfopristin. Ir-rappurtar fuq is-suxxetibilità antimikrobika għandu jitwettaq skond l-Artikolu 9(1) tad-Direttiva 2003/99/KE.
      2.4.   Ħażna ta’ iżolati
      L-iżolati jridu jinħażnu fil-Laboratorji nazzjonali ta’ referenza (LNR) bl-użu tal-metodu normali għall-ġbir tal-kultura tal-LNR filwaqt li tiġi żgurata l-vijabilità tal-varjetajiet għal minimu ta’ 5 snin. Dan sabiex jippermetti, pereżempju, ittestjar aktar ‘il quddiem għas-suxxettibilità antimikrobika jew tipi oħra ta’ karatterizzazzjoni. Ukoll, l-iżolati mibgħuta lil-LKR-RA għandhom jinħażnu minimu ta’ 5 snin. L-iżolati għandhom jinħażnu f’kondizzjonijiet li ma jippermettux bidliet fil-proprjetajiet (– 80 Ċ). Jekk il-laboratorju inkarigat ma għandux kapaċità disponibbli ta’ ħażna, l-iżolati għandhom jintbagħtu lil-LKR-RA, li għandu jaħżen dawn l-iżolati.
      3.   Rappurtar mil-laboratorji
      Ir-riżultati għandhom jintbagħtu fuq bażi kunfidenzjali biss mil-laboratorju lill-awtorità kompetenti ta’ l-Istat Membru fejn inġabru l-kampjuni tat-trab.
      Parti D:   Rappurtar mill-Istati Membri
      1.   Deskrizzjoni ġenerali ta’ l-implimentazzjoni ta’ l-istħarriġ tas-Salmonella u l-MRSA
      Rapport f’għamla testwali se jinkludi mill-inqas:
      
                  (a)
               
               
                  Stat Membru;
               
            
                  (b)
               
               
                  deskrizzjoni tal-popolazzjoni ta’ l-azjendi bi ħnieżer għat-tgħammir:
                  
                              (1)
                           
                           
                              azjendi għat-tgħammir:
                              
                                          (i)
                                       
                                       
                                          numru totali ta’ azjendi għat-tgħammir
                                       
                                    
                                          (ii)
                                       
                                       
                                          numru totali ta’ azjendi nuklei
                                       
                                    
                                          (iii)
                                       
                                       
                                          Numru totali ta’ azjendi għat-tkattir
                                       
                                    
                                          (iv)
                                       
                                       
                                          għadd ta’ azjendi għat-tgħammir ippjanati li jitteħdilhom kampjun, u għadd ta’ azjendi għat-tgħammir li tabilħaqq itteħdilhom kampjun; għadd ta’ azjendi ppjanati li jitteħdilhom kampjun iżda li dan ma seħħx u r-raġuni għal dan
                                       
                                    
                                          (v)
                                       
                                       
                                          kummenti fuq ir-rappreżentanza globali tal-programm tat-teħid tal-kampjuni ta’ l-azjendi għat-tgħammir
                                       
                                    
                        
                              (2)
                           
                           
                              azjendi ta’ produzzjoni:
                              
                                          (i)
                                       
                                       
                                          għadd totali ta’ azjendi ta’ produzzjoni
                                       
                                    
                                          (ii)
                                       
                                       
                                          għadd totali ta’ azjendi ta’ boton qżieqeż sa ħnieżer li jinfatmu/ħnieżer li waslu għall-qatla
                                       
                                    
                                          (iii)
                                       
                                       
                                          għadd totali ta’ stabbilimenti ta’ boton qżieqeż sa ħnieżer li waslu għall-qatla li jiżnu aktar minn 70 kg
                                       
                                    
                                          (iv)
                                       
                                       
                                          għadd ta’ azjendi tal-produzzjoni ppjanati li jitteħdilhom kampjun, u għadd ta’ azjendi għat-tgħammir li tabilħaqq itteħdilhom kampjun; għadd ta’ azjendi ppjanati li jitteħdilhom kampjun iżda li dan ma ġarax u r-raġuni għal dan
                                       
                                    
                                          (v)
                                       
                                       
                                          kumment possibbli fuq ir-rappreżentanza globali tal-programm tat-teħid tal-kampjuni ta’ l-azjendi għall-produzzjoni
                                       
                                    
                        
            
                  (ċ)
               
               
                  għadd ta’ kampjuni mill-istħarriġ tas-Salmonella miksuba u analizzati:
                  
                              (i)
                           
                           
                              mill-azjenda għat-tgħammir
                           
                        
                              (ii)
                           
                           
                              mill-azjendi tal-produzzjoni
                           
                        
                              (iii)
                           
                           
                              mill-azjendi li tteħdilhom kampjun għall-istudju tal-prevalenza fi ħdan l-azjenda
                           
                        
            
                  (d)
               
               
                  riżultati globali mill-istħarriġ tas-Salmonella:
                  
                              (i)
                           
                           
                              Prevalenza ta’ l-azjendi għat-tgħammir u tal-produzzjoni infettati bis-Salmonella, u serovars tas-Salmonella
                              
                           
                        
                              (ii)
                           
                           
                              Riżultat ta’ l-istudju ta’ prevalenza fi ħdan l-azjenda
                           
                        
            
                  (e)
               
               
                  lista ta’ laboratorji responsabbli mill-istħarriġ tas-Salmonella għal:
                  
                              (i)
                           
                           
                              żvelar
                           
                        
                              (ii)
                           
                           
                              serotipar
                           
                        
                              (iii)
                           
                           
                              klassifikazzjoni batterjofaga (jekk imwettqa)
                           
                        
            
                  (f)
               
               
                  għadd ta’ kampjuni mill-istħarriġ MRSA miksuba u analizzati:
                  
                              (i)
                           
                           
                              mill-azjenda għat-tgħammir
                           
                        
                              (ii)
                           
                           
                              mill-azjendi tal-produzzjoni
                           
                        
            
                  (g)
               
               
                  riżultati globali mill-istħarriġ MRSA: prevalenza ta’ l-azjendi għat-tgħammir u tal-produzzjoni infettati bl-MRSA, u bbażata fuq żvelar u konferma minn PCR;
               
            
                  (h)
               
               
                  lista ta’ laboratorji responsabbli mill-istħarriġ MRSA għal:
                  
                              (i)
                           
                           
                              żvelar
                           
                        
                              (ii)
                           
                           
                              PCR
                           
                        
                              (iii)
                           
                           
                              Klassifikazzjoni tat-tip Spa
                           
                        
                              (iv)
                           
                           
                              Klassifikazzjoni tat-tip MLST.
                           
                        
            2.   Data sħiħa fuq kull azjenda u r-riżultati tat-testijiet korrispondenti:
      L-Istati Membri għandhom jippreżentaw ir-riżultati ta’ l-istħarriġ tas-Salmonella u l-MRSA elettronikament fil-forma ta’ data mhux ipproċessata bl-użu ta’ dizzjunarju tad-data u rekwiżiti tal-ġbir tad-data pprovduti mill-Kummissjoni.
      2.1.   Tagħrif dwar l-azjenda
      It-tagħrif li ġej għandu jinġabar fl-Istati Membri u jintbagħat lill-Kummissjoni għal kull azjenda magħżula għat-teħid tal-kampjuni:
      
                  (a)
               
               
                  Kodiċi ta’ l-azjenda
               
            
                  (b)
               
               
                  Tip ta’ produzzjoni ta’ l-azjenda:
                  
                              (i)
                           
                           
                              Fuq ġewwa versus ‘kwalunkwe stadju tal-produzzjoni miżmuma fl-apert
                           
                        
                              (ii)
                           
                           
                              Nukleu, multiplikatur, boton qżieqeż sa ħnieżer li jinfatmu, boton qżieqeż sa ħnieżer li waslu għall-qatla li jiżnu aktar minn 70 kg u boton qżieqeż sa ħnieżer li waslu għall-qatla
                           
                        
            
                  (ċ)
               
               
                  Daqs ta’ l-azjenda: l-għadd ta’ ħnieżer għat-tgħammir preżenti fil-ħin tat-teħid tal-kampjuni (inventorju ta’ l-adulti)
               
            
                  (d)
               
               
                  Politika ta’ sostituzzjoni: ħnieżer għat-tgħammir sostituti mixtrija kollha; ċerti ħnieżer għat-tgħammir sostituti mrobbija d-dar jew il-ħnieżer għat-tgħammir sostituti mrobbija d-dar kollha
               
            
                  (e)
               
               
                  (Volontarjament:) Sintomi kliniċi tad-dijarea: Kien hemm sintomi ta’ dijarea fit-tliet xhur qabel it-teħid tal-kampjuni?
               
            2.2.   Tagħrif fuq il-kampjuni kollha miġura fi ħdan l-istħarriġ tas-Salmonella
      L-informazzjoni li ġejja għandha tinġabar fl-Istati Membri għal kull kampjun li jintbagħat lil-laboratorju fi ħdan il-qafas ta’ l-istħarriġ tas-Salmonella:.
      
                  (a)
               
               
                  kodiċi tal-kampjun
               
            
                  (b)
               
               
                  kodiċi tal-laboratorju involut fl-analiżi inizjali
               
            
                  (ċ)
               
               
                  data tal-ġabra tal-kampjuni
               
            
                  (d)
               
               
                  data meta bdew l-analiżi tal-laboratorju
               
            
                  (e)
               
               
                  żvelar tas-Salmonella: Riżultat kwalitattiv (pożittiv/negattiv)
               
            
                  (f)
               
               
                  serotipar tas-Salmonella: serovar(s) żvelat(i) (jista’ jkun aktar minn wieħed)
               
            
                  (g)
               
               
                  età tal-ħnieżer: il-ħnieżer nisa żgħar kollha versus ħnieżer għat-tgħammir ta’ età mħallta
               
            
                  (h)
               
               
                  sess: ħnieżer nisa biss; ħnieżer nisa u ħnieżer tar-refgħa jew ħnieżer tar-refgħa biss
               
            
                  (i)
               
               
                  stadju tal-produzzjoni: tqala; tgħammir, żmien tat-tqala (oħrajn?)
               
            
                  (j)
               
               
                  akkomodazzjoni: art miksija bil-lavanji (kompletament/parzjalment); art solida; saff fond ta’ tiben jew oħrajn
               
            
                  (k)
               
               
                  dieta: il-ħnieżer f’dan il-maqjel, magħlaq jew grupp jingħataw esklussivament għalf kompost?
               
            
                  (l)
               
               
                  suppliment ta’ l-għalf: hemm xi sustanza li tnaqqas is-Salmonellamiżjuda lill-għalf (bħall-aċtu organiku, probijotiku)?
               
            
                  (m)
               
               
                  użu sistematiku ta’ l-antibijotiċi: l-antibijotiċi jingħataw bi kwalunkwe mod ta’ amministrazzjoni lill-annimali kollha ta’ dan il-grupp?
               
            
                  (n)
               
               
                  l-aħħar data ta’ amministrazzjoni ta’ l-antimikrobiċi lill-annimali (f’dawn l-aħħar erba’ ġimgħat).
               
            2.3.   Tagħrif addizzjonali fuq il-kampjuni miġbura fr-rapport tas-Salmonella għall-prevalenza fi ħdan l-azjendi
      Dan it-tagħrif supplimentari li ġej għandu jinġabar fl-Istati Membri għal kull kampjun individwali mibgħut lil-laboratorju fi ħdan il-qafas tat-teħid tal-kampjuni għall-prevalenza fi ħdan l-azjenda:
      
                  (a)
               
               
                  kodiċi tal-kampjun ragruppat
               
            
                  (b)
               
               
                  żvelar tas-Salmonella f’kull kampjun individwali: riżultat kwalitattiv (pożittiv/negattiv)
               
            
                  (ċ)
               
               
                  serotipar tas-Salmonella f’kull kampjun individwali: serovar(s) żvelat(i) (jista’ jkun aktar minn wieħed).
               
            2.4.   Tagħrif fuq il-kampjuni miġura fi ħdan l-istħarriġ MRSA
      It-tagħrif li ġej se jinġabar fl-Istati Membri għal kull kampjun mibgħut lil-laboratorju:
      
                  (a)
               
               
                  il-kodiċi tal-kampjun
               
            
                  (b)
               
               
                  il-kodiċi/l-isem tal-laboratorju involut fl-iżvelar
               
            
                  (ċ)
               
               
                  id-data tal-ġabra tal-kampjun
               
            
                  (d)
               
               
                  id-data meta bdew l-analiżi tal-laboratorju
               
            
                  (e)
               
               
                  ir-riżultat ta’ l-iżvelar ta’ MRSA (pożittiv/negattiv)
               
            
                  (f)
               
               
                  il-kodiċi/l-isem tal-laboratorju involut fil-PCR
               
            
                  (g)
               
               
                  ir-riżultat tal-PCR
               
            
                  (h)
               
               
                  il-kodiċi/l-isem tal-laboratorju involut fil-kategorizzazzjoni tat-tip Spa
               
            
                  (i)
               
               
                  ir-riżultat tal-kategorizzazzjoni tat-tip Spa
               
            
                  (j)
               
               
                  Il-kodiċi/l-isem tal-laboratorju involut fil-kategorizzazzjoni tat-tip MLST
               
            
                  (k)
               
               
                  ir-riżultat tal-kategorizzazzjoni tat-tip MLST.
               
            
   
      ANNESS II
      KONTRIBUZZJONI FINANZJARJA MASSIMA TAL-KOMUNITÀ LILL-ISTATI MEMBRI MSEMMIJA FL-ARTIKOLU 5
      
                  Stat Membru
               
               
                  Ammont totali massimu għal kofinanzjament ta’ l-analiżi
                  (EUR)
               
            
                  Il-Belġju - BE
               
               
                  74 003 
               
            
                  Il-Bulgarija -BG
               
               
                  64 672 
               
            
                  Ir-Repubblika Ċeka -CZ
               
               
                  120 621 
               
            
                  Id-Danimarka -DK
               
               
                  114 829 
               
            
                  Il-Ġermanja -DE
               
               
                  71 750 
               
            
                  L-Estonja - EE
               
               
                  11 583 
               
            
                  L-Irlanda - IE
               
               
                  53 732 
               
            
                  Il-Greċja - EL
               
               
                  48 584 
               
            
                  Spanja - ES
               
               
                  102 317 
               
            
                  Franza -FR
               
               
                  102 317 
               
            
                  L-Italja -IT
               
               
                  98 134 
               
            
                  Ċipru -CY
               
               
                  24 775 
               
            
                  Il-Latvja - LV
               
               
                  4 183 
               
            
                  Il-Litwanja - LT
               
               
                  17 053 
               
            
                  Il-Lussemburgu - LU
               
               
                  14 801 
               
            
                  L-Ungerija -HU
               
               
                  92 021 
               
            
                  Malta - MT
               
               
                  0 
               
            
                  L-Olanda - NL
               
               
                  107 786 
               
            
                  L-Awstrija - AT
               
               
                  73 037 
               
            
                  Il-Polonja - PL
               
               
                  105 212 
               
            
                  Il-Portugall - PT
               
               
                  67 889 
               
            
                  Ir-Rumanija - RO
               
               
                  126 734 
               
            
                  Is-Slovenja - SI
               
               
                  93 594 
               
            
                  Is-Slovakkja - SK
               
               
                  66 924 
               
            
                  Il-Finlandja - FI
               
               
                  80 116 
               
            
                  L-Iżvezja - SE
               
               
                  93 594 
               
            
                  Ir-Renju Unit - UK
               
               
                  120 621 
               
            
                  Total
               
               
                  1 950 878 
               
            
   
      ANNESS III
      RAPPORT FINANZJARJU ĊERTIFIKAT DWAR L-IMPLIMENTAZZJONI TA’ L-ISTĦARRIĠ TA’ REFERENZA FUQ IL-PREVALENZA TAS-SALMONELLA SPP. U MRSA FIL-MERĦLIET TAL-ĦNIEŻER GĦAT-TGĦAMMIR
      Perjodu tar-rappurtar:
      
                  —
               
               
                  … sa … Għall-istħarriġ tas-Salmonella
                  
               
            
                  —
               
               
                  … sa … Għall-istħarriġ tal-MRSA
               
            Dikjarazzjoni fuq l-ispejjez imġarrba fl-istħarriġ u eliġibbli għall-kontribuzzjoni finanzjarja tal-Komunità:
      Numru ta’ referenza tad-Deċiżjoni tal-Kummissjoni li tistipula l-kontribuzzjoni finanzjarja tal-Komunità
      …
      …
      
                  Spejjeż imġarrba marbuta mal-funzjonijiet ta’/bi
               
               
                  Għadd ta’ testijiet/swabs
                  
               
               
                  Spejjeż totali mġarrba ta’ l-ittestjar u s-swabs matul il-perjodu tar-rappurtar
                  (munita nazzjonali)
               
            
                  Batterjoloġija għas-Salmonella spp.
               
               
                   
               
               
                   
               
            
                  Serotipar ta’ l-iżolati tas-Salmonella
                  
               
               
                   
               
               
                   
               
            
                  Żvelar ta’ MRSA
               
               
                   
               
               
                   
               
            
                  Identifikazzjonijiet tal-MRSA mill-PCR(s)
               
               
                   
               
               
                   
               
            
                  Klassifikazzjoni tat-tip Spa tal-MRSA
               
               
                   
               
               
                   
               
            
                  Klassifikazzjoni tat-tip MLST tal-MRSA
               
               
                   
               
               
                   
               
            
                  
                     Swabs għall-ittestjar tal-MRSA
               
               
                   
               
               
                   
               
            Dikjarazzjoni mill-benefiċjarju
      Jiena niddikjara li:
      
                  —
               
               
                  l-ispejjeż elenkati hawn fuq huma ġenwini u ġġarrbu fit-twettiq tal-ħidmiet stipulati fid-Deċiżjoni 2008/55/KE u kienu essenzjali għat-twettiq xieraq ta’ dawn il-ħidmiet,
               
            
                  —
               
               
                  id-dokumenti kollha ta’ sostenn għal dawn l-ispejjeż huma disponibbli għall-finijiet tal-verifika finanzjarja,
               
            
                  —
               
               
                  ebda kontribuzzjoni Komunitarja oħra ma’ ntalbet jew se tintalab għal dawn l-istħarriġiet.
               
            Data:
      Persuna responsabbli mill-finanzi:
      Firma: